КъБР-м и Iэтащхьэм нэхъыжьхэм пщIэ яхуещI
Дыгъуасэ, мэкъуауэгъуэм и 22-м, Хэку зауэшхуэр къызэрыхъейрэ илъэс 75-рэ щрикъуа махуэм, КъБР-м и Iэтащхьэ КIуэкIуэ Юрий Правительствэм и Унэм щахуэзащ зауэм хэтахэм, а зэманым лэжьахэм, ветеран зэгухьэныгъэу республикэм щыIэхэм я унафэщIхэм.
Къызэхуэсахэм защыхуигъазэм, республикэм и Iэтащхьэм къыхигъэщащ илъэс 75-кIэ а махуэ шынагъуэм пэIэщIэ дыхъуами, Хэкум и щхьэхуитыныгъэм зи псэ щIэзытахэм, текIуэныгъэ махуэр къэблэгъэным хущIэкъуахэм, я къаруи узыншагъи щымысхьыжу, жэщ-махуэ ямыIэу лэжьахэм я лIыгъэр нобэ псэухэм зэрытщымыгъупщар.
«А зауэм и пэжыпIэр, ар зыIэзыбжьэу икIи гущхьэкъутэу къызэрыхъеяр, и Iэужьхэр гъэзэкIуэжыгъуейуэ зэрыщытар ящIэн хуейщ къыдэкIуэтей щIэблэм, — жиIащ КIуэкIуэ Юрий. — Къэбэрдей-Балъкъэрым щыщу цIыху мин 60-м щIигъу Хэку зэуапIэм щыIащ, абыхэм ящыщу мин 40-м нэблагъэм къагъэзэжакъым. Ди адэшхуэхэм зэрахьа лIыгъэм дызэрыригушхуэр дэ къэдгъэлъэгъуащ мы гъэм Накъыгъэм и 9-м Урысейм щекIуэкIа «Полк уахътыншэ» зыфIащам дызэрыхэтамкIэ. Зауэм хэкIуэда я Iыхьлыхэм я сурэтхэр яIыгъыу Къэбэрдей-Балъкъэрым и къалэхэмрэ районхэмрэ я уэрамхэм цIыху мин 60-м щIигъу къыдэкIат абы щыгъуэ».
Хэкур яхъумэу зи псэр зытахэм къызэхуэсахэр дакъикъэкIэ хуэщыгъуа нэужь, ветеранхэмрэ республикэм и Iэтащхьэмрэ зэпсэлъащ. Нэхъыжьхэм ягу къагъэкIыжащ зауэ лъэхъэнэ хьэлъэхэр, нобэ цIыхухэр псэуным теу-хуауэ зыхэт гугъуехьхэр къызэнэкIынымкIэ хэкIыпIэу ялъагъухэр жаIащ, ди къэралым ифI зыхэлъ Iуэхугъуэхэр дунейпсо утыкум щыгъэбыдэнымкIэ лIыщхьэхэм яхузэфIэкI къагъанэ зэрымыхъунури къыхагъэщащ.
НыбэжьТаисэ.
